‘ทรู’โหมขายหุ้นกู้1.2หมื่นล้านคืนหนี้
ทรูเลือกออกหุ้นกู้ 1.2 หมื่นล้าน คืนหนี้เดิม ทริสฯ ยังคงมองแนวโน้มลบ
24 พ.ค. 2556

ทรูเลือกออกหุ้นกู้ 1.2 หมื่นล้าน คืนหนี้เดิม ทริสฯ ยังคงมองแนวโน้มลบ 
ทริสเรทติ้งจัดอันดับเครดิตหุ้นกู้ไม่มีประกันชุดใหม่ในวงเงินไม่เกิน 1.2 หมื่นล้านบาท ของบริษัท ทรู คอร์ปอเรชั่น (TRUE) ที่ระดับ “BBB” และยังคงอันดับเครดิตองค์กรและหุ้นกู้มีประกันชุดปัจจุบันที่ระดับ “BBB” พร้อมคงอันดับเครดิตหุ้นกู้ไม่มีประกันชุดปัจจุบันที่ระดับ “BBB” โดยแนวโน้มยังคง “ลบ” 
บริษัทวางแผนจะนำเงินส่วนใหญ่ที่ได้รับจากการออกหุ้นกู้ชุดใหม่ไปชำระคืนหนี้มีหลักประกันที่มีอยู่ โดยอันดับเครดิตของบริษัทสะท้อนถึงฐานะทางการตลาดที่แข็งแกร่งจากการเป็นผู้นำในธุรกิจให้บริการโทรคมนาคมแบบครบวงจร ตลอดจนความแข็งแกร่งทางการตลาดในธุรกิจอินเทอร์เน็ตความเร็วสูง (Broadband) และธุรกิจโทรทัศน์ระบบบอกรับสมาชิก รวมทั้งการมีโครงข่ายโทรคมนาคมที่ให้บริการภายใต้เทคโนโลยีที่หลากหลาย และความคาดหวังว่าผู้ถือหุ้นใหญ่จะให้การสนับสนุนแก่บริษัท
อย่างไรก็ตาม ปัจจัยบวกดังกล่าวมีข้อจำกัดจากการแข่งขันที่รุนแรงในธุรกิจหลัก ตลอดจนความไม่แน่นอนของกฎระเบียบด้านโทรคมนาคมและคดีฟ้องร้องที่ยังไม่สิ้นสุด ความเสี่ยงจากการขยายการลงทุนที่รวดเร็วในธุรกิจโทรศัพท์เคลื่อนที่ และการที่บริษัทมีภาระหนี้จำนวนมาก 
ในขณะที่แนวโน้มอันดับเครดิต “ลบ” สะท้อนอัตราส่วนกำไรที่อ่อนแอลง และความเสี่ยงที่เพิ่มสูงขึ้นในธุรกิจโทรศัพท์เคลื่อนที่จากสัมปทาน 2จี ที่จะหมดอายุในปี 2556
สำหรับอันดับเครดิตอาจถูกปรับลดลงหากผลการดำเนินงานของบริษัทมีแนวโน้มไม่ปรับตัวดีขึ้นอย่างมีนัยสำคัญในปี 2557 หรือสถานะทางธุรกิจได้รับผลกระทบเชิงลบจากการสิ้นสุดของสัมปทาน 2จี 
อย่างไรก็ดี แนวโน้มอันดับเครดิตอาจได้รับการปรับกลับมาที่ “คงที่” หากกลุ่มธุรกิจโทรศัพท์เคลื่อนที่สร้างความสามารถในการแข่งขันได้ในระยะยาว และโครงสร้างเงินทุนมีแนวโน้มว่าจะปรับตัวดีขึ้น
ก่อนหน้านี้มีกระแสข่าวว่า บริษัท ทรู คอร์ปอเรชั่น จำเป็นจะต้องเพิ่มทุนจดทะเบียนและจัดตั้งกองทุนโครงสร้างพื้นฐาน เพื่อนำไปขยายการธุรกิจโดยเฉพาะโครงการ 3จี
ขณะที่ผลดำเนินงานในไตรมาสแรก บริษัทมีรายได้จากกลุ่มธุรกิจโครงข่ายสายสัญญาณ กลุ่มธุรกิจไร้สาย และกลุ่มธุรกิจโทรทัศน์ระบบบอกรับสมาชิก ในสัดส่วน 25% 65% และ 10% ตามลำดับ